section_heading: Objašnjenje
paragraph_text: Upotreba aluminijevog sulfata, kao sredstva za taloženje i fiksiranje keljiva na celuloznim vlakancima, ima i nedostataka. Naime, papir dobiven tim načinom pokazuje zbog prisutnog aluminijevog sulfata kiselu reakciju (pH ∼ 4,5). To ne dozvoljava dodatak nekih punila osjetljivih na kiseline (na primjer kalcijev karbonat), a osim toga bitno utječe na postojanost papira jer uzrokuje polaganu i trajnu hidrolizu celuloze. Papir nakon nekog vremena požućuje, gubi čvrstoću, lako se kida i ubrzano propada, pa se ne može upotrijebiti za izradu permanentnih papira, na primjer za dokumente, vrijedne knjige i slično. U te se svrhe uspješnom pokazala primjena dimera alkilketena, koji reagira s hidroksilnim grupama celuloze i tako celuloznim vlakancima daje hidrofobni karakter.